
DÔVODOVÁ SPRÁVA

A. VŠEOBECNÁ ČASŤ 

[bookmark: _Hlk118722197][bookmark: _Hlk177390119][bookmark: _Hlk209639901][bookmark: _Hlk127200235][bookmark: _Hlk127199157][bookmark: _Hlk216259491][bookmark: _Hlk161931983]	Návrh zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „návrh zákona“) predkladá skupina poslancov Národnej rady Slovenskej republiky za hnutie SLOVENSKO.
	Predkladaný návrh zákona reaguje na identifikované nedostatky v systéme verejného obstarávania v Slovenskej republike, ktoré sa prejavujú najmä nízkou mierou transparentnosti, obmedzenou verejnou kontrolou a zvýšeným rizikom korupčného správania alebo zneužívania a nehospodárneho využívania verejných prostriedkov. Cieľom návrhu zákona je zaviesť opatrenia, ktoré posilnia otvorenosť procesov verejného obstarávania, zlepšia prístupnosť rozhodnutí a podkladov a minimalizujú priestor pre podvodné konanie či netransparentné postupy. 
	Účelom navrhovaných zmien je aj zavedenie povinných mechanizmov, ktoré umožnia verejnú kontrolu v reálnom čase, zlepšia kvalitu a rozsah sprístupňovaných údajov a posilnia dôveru verejnosti vo férovosť a objektívnosť postupov verejných obstarávateľov. Zvýšená transparentnosť zároveň vytvára tlak na dodržiavanie pravidiel hospodárskej súťaže, čím podporuje efektívne využívanie verejných financií a znižuje motiváciu a priestor na nekalé praktiky.
	Navrhovaná právna úprava sprísňuje rámec pre zákazky s nízkou hodnotou, a to najmä znížením limitov pre povinnosť zverejňovania výziev na predkladanie ponúk a zavedením dôslednejšej povinnosti zverejňovať príslušné dokumenty pri zadávaní zákaziek pod stanovenou hodnotou. Tieto opatrenia reagujú na doterajšie obchádzanie zákona umelým rozdeľovaním zákaziek alebo nastavovaním ich predpokladanej hodnoty tak, aby sa verejný obstarávateľ vyhol transparentným postupom.
	Dôležitým prvkom predkladaného návrhu je aj zavedenie obmedzenia, podľa ktorého verejný obstarávateľ nesmie uzavrieť zmluvu s cenou presahujúcou predpokladanú hodnotu o viac než 20 %. Cieľom tejto zmeny je zabrániť neprimeranému navyšovaniu cien v procese obstarávania, ktoré sa v praxi často realizuje až po predložení ponúk alebo počas rokovaní. Uvedené opatrenie podporí férovú hospodársku súťaž a zabráni skrytému navyšovaniu verejných výdavkov.
	Návrh zákona sprísňuje aj pravidlá pre zmeny zmlúv, koncesných zmlúv a rámcových dohôd, keď obmedzuje rozsah povolených zmien a skracuje lehoty na ich zverejnenie. Cieľom je zvýšiť kontrolu nad tým, aby zmeny zmluvných podmienok neslúžili na obchádzanie pôvodných výsledkov verejného obstarávania, ale aby boli riadne odôvodnené a primerané. Zúženie priestoru pre výrazné navýšenie hodnoty plnenia po uzavretí zmluvy posilňuje princíp hospodárnosti a zároveň chráni rovnosť účastníkov súťaže.
	Osobitná pozornosť sa venuje aj postupom v dynamickom nákupnom systéme, kde sa navrhuje zavedenie limitu predpokladanej hodnoty zákazky a povinnosť zverejňovať výzvy a dokumenty v deň ich odoslania. Cieľom je odstrániť netransparentné postupy a posilniť verejnú kontrolu v prostredí, ktoré je obzvlášť náchylné na rýchle a málo viditeľné zadávanie objednávok.
Návrh zákona má pozitívny vplyv na rozpočet verejnej správy, má pozitívne sociálne vplyvy, nemá žiadne vplyvy na životné prostredie, na informatizáciu spoločnosti, na manželstvo, rodičovstvo a rodinu, má pozitívne vplyvy na podnikateľské prostredie a žiadne vplyvy  na služby verejnej správy pre občana.
Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.
B. OSOBITNÁ ČASŤ

K Čl. I
K bodu 1 (§ 1 ods. 14)
Zavádza sa výslovná povinnosť verejného obstarávateľa zabezpečiť dodržiavanie princípov proporcionality, rovnakého zaobchádzania a nediskriminácie aj v prípade, ak je predpokladaná hodnota zákazky nižšia ako 50 000 eur v priebehu kalendárneho roka alebo počas platnosti zmluvy, ak sa zmluva uzatvára na dlhšie obdobie ako jeden kalendárny rok. 
K bodu 2 (§ 6 ods. 18)
Navrhuje sa obmedziť maximálny rozdiel medzi predpokladanou hodnotou zákazky a cenou uzatvorenej zmluvy na 20 %. Účelom je predísť nadhodnocovaniu zmluvných cien po ukončení súťaže alebo pri rokovaniach s uchádzačmi. Opatrenie má zabrániť neprimeranému navyšovaniu verejných výdavkov a zabezpečiť, aby predpokladaná hodnota bola stanovená objektívne a zodpovedala skutočným trhovým podmienkam a nemohlo dochádzať k znevýhodňovaniu ostatných uchádzačov.
K bodu 3 (§ 10 ods. 10)
Znižuje sa limit z 50 000 eur na 1 000 eur pre uplatňovanie povinnosti uverejniť súhrnnú správu o zmluvách uzavretých na základe výnimiek z uplatňovania zákona o verejnom obstarávaní. Cieľom je rozšíriť počet zákaziek, pri ktorých sa vyžaduje základná miera transparentnosti, a odstrániť priestor na obchádzanie zákona prostredníctvom opakovaných zákaziek pod pôvodným limitom.
K bodu 4 (§ 18 ods. 5)
Sprísňujú sa pravidlá pre zmeny zmlúv dodatkami, a to znížením celkovej prípustnej hodnoty všetkých zmien na 30 %, pričom uvedené platí na všetky zmeny spoločne, nie na každú zmenu samostatne. Obdobná právna úprava platí v Českej republike.
K bodu 5 (§ 21 ods. 6)
Upravuje sa povinnosť pre verejného obstarávateľa a obstarávateľa pri určení podmienky účasti podľa § 34 ods.1 písm. m) prvého bodu stanoviť lehotu v dĺžke minimálne štvornásobku minimálnej lehoty, ak ide o vzorky tovaru, ktorý nie je v totožnej podobe dodávaný aj iným odberateľom. Ide o prípady, kedy by sa z objektívnych príčin - kvôli krátkosti času neboli schopné iné subjekty zapojiť do verejného obstarávania, čo sa v praxi môže zneužívať v prospech vopred vybraného uchádzača.
K bodu 6 (§ 58 ods. 5)
Zavádza sa limit 500 000 eur ako maximálna predpokladaná hodnota zákazky, ktorú možno zadávať v rámci dynamického nákupného systému. Cieľom je zabrániť využívaniu tohto flexibilného nástroja na zadávanie vysokohodnotových zákaziek s nižším stupňom transparentnosti a obmedzenou možnosťou obrany hospodárskych subjektov pred diskrimináciou.
K bodu 7 (§ 61 ods. 3)
Rozširuje sa povinnosť verejného obstarávateľa zverejniť výzvu a súvisiace dokumenty v deň ich odoslania záujemcom. Posilňuje sa tým verejná kontrola a informovanosť verejnosti a je to zároveň obrana proti zneužívaniu dynamických nákupných systémov.
K bodu 8 (§ 108 ods. 1)
Legislatívno-technická úprava vzhľadom na novelizačný bod 9.
K bodu 9 (§ 108 ods. 2)
Vypustením prvej a druhej vety sa eliminuje postup verejného obstarávateľa pri zadaní podlimitnej zákazky, kedy postačovalo vyzvať na predloženie ponuky aspoň tri hospodárske subjekty bez zverejnenia výzvy a tiež bez následného zverejnenia dokumentov z procesu zadávania zákazky.
K bodu 10 (§ 110 ods. 1)
Zavádza sa povinnosť uverejniť výzvu pri podlimitných zákazkách pre neobmedzený okruh hospodárskych subjektov. Cieľom je zvýšiť verejnú  kontrolu a transparentnosť a pôsobiť preventívne voči porušovaniu zákona.
K bodu 11 (§ 110 ods. 2 písm. b))
Doplnenie povinnosti pripojiť návrh zmluvy alebo rámcovej dohody zvyšuje právnu istotu hospodárskych subjektov a eliminuje priestor na neskoršie účelové zmeny podmienok, ktoré by mohli ovplyvniť rovnosť súťaže a zároveň zvyšuje transparentnosť a verejnú kontrolu.
K bodu 12 (§ 110 ods. 2 písm. l))
Vypustením slov o verejnom otváraní ponúk bude verejný obstarávateľ vo výzve na otváranie ponúk povinný vždy, bez ohľadu na verejnosť otvárania ponúk, uviesť vo výzve na predkladanie ponúk dátum a čas ich otvorenia. Rovnako sa tým odstraňuje zo zákona mätúci pojem verejného otvárania ponúk, ktorého obsah nie je jasný, pretože ani v nadlimitných zákazkách nie je otváranie ponúk „verejné“ len vo vzťahu k uchádzačom.
K bodu 13 (§ 110 ods. 11 až 13)
K odseku 10: Zavádza sa povinnosť zaslať Úradu pre verejné obstarávanie (ďalej len „úrad“) oznámenie o zmene zmluvy na zverejnenie do 14 dní od jej vykonania, čím sa posilňuje verejná kontrola nad dodatkami a zmenami zmluvných podmienok. Ide o inštitút, ktorý už bol v minulosti súčasťou zákona.
K odseku 11: Umožňuje sa, aby niektoré informácie boli vo výzve uvedené odkazom na už zverejnené dokumenty, čo znižuje administratívnu záťaž, no zachováva plnú transparentnosť.
K odseku 12: Upravuje sa komplexný postup verejného obstarávateľa pri podlimitných zákazkách, aby bol konzistentný s postupmi zákona pre nadlimitné zákazky. Ide o precizovanie podmienok účasti, vyhodnocovania ponúk, otvárania ponúk, postupu po vyhodnotení aj uzatvárania zmluvy. Cieľom je odstrániť aplikačné nejasnosti a zvýšiť kvalitu a kontrolu procesov.
K bodu 14 (§ 169 ods. 1 písm. b))
Rozširuje sa právomoc úradu vykonávať kontrolu aj na základe vlastného podnetu. Opatrenie posilňuje účinnosť dohľadu a umožňuje pružnejšie reagovať na zistené nedostatky bez potreby externého podania.
K bodu 15 (§ 170 ods. 4)
Navrhuje sa predĺžiť lehotu na podanie námietok podľa § 170 ods. 4 písm. a) a b) z desiatich dní na dvadsať dní, avšak s podmienkou, že námietky musia byť podané najneskôr päť dní pred uplynutím lehoty na predkladanie ponúk.
Pri námietkach podľa § 170 ods. 4 písm. c) až g) ostáva lehota desať dní zachovaná.
K bodu 16 (§ 170 ods. 7 písm. b))
Znižuje sa hranica, odkedy je možné podať námietky pri zadávaní podlimitnej zákazky na uskutočnenie stavebných prác, a to z 1 500 000 eur na 500 000 eur.
K bodu 17 (§ 182 ods. 2 písm. a))
Legislatívno-technická úprava vzhľadom na novelizačný bod 2.

K Čl. II
Navrhuje sa účinnosť návrhu zákona na 1. júla 2026. 

